એ પ્રમાણે બીજા દિવસે જીજાશ્રીએ પોતાની દરિયાદીલીનો પરિચય આપતા પાંડવોને ખાંડવપ્રસ્થ અલૉટ કર્યું છે એ વાત તેમના ખાતામાંથી સંજયે કરેલા ટ્વિટ દ્વારા જાહેર કરાઈ અને પાંડવોને તરત જ ત્યાં સેટલ થવાનું સૂચન થયું. જો કે સહદેવે ગૂગલ મેપ્સમાં એ શોધવાનો પ્રયત્ન કર્યો પણ તેને જંગલના લીલા ધાબા સિવાય કાંઈ દેખાયું નહીં, વિકિપિડીયામાં પણ એ વિશે માહિતી નહોતી. કૃષ્ણએ તેમને સૂચન કર્યું કે તેમણે વહેલી તકે ખાંડવપ્રસ્થ જવા નીકળી જવું જોઈએ. ગૂગલ નેવિગેશનમાં રસ્તો નહોતો મળતો છતાંય એક જૂના સારથીના વડપણ હેઠળ રથ તૈયાર કરાયા અને એ બધાં ત્યાં જવા નીકળ્યા. વત્સ દુર્યોધન માટે આ દિવસ બહુ લાંબા સમયે આવ્યો હતો, એટલે તેણે પાર્ટી થ્રો કરી. તે દિવસે રાત્રે અમે ખો ખો ગનીસિંહને બોલાવ્યો, ચાર બોટલ મદ્યની… આજ નીલવર્ણી છે જળ જળ જળ… અધોવસ્ત્ર નૃત્ય અધોવસ્ત્ર નૃત્ય…. જેવા અનેક ગીતો સાથે મદ્યમાં અને નૃત્યાંગનાઓમાં અમે મગ્ન થઈ ગયા. સમય પસાર થતો રહ્યો.. વત્સ દુર્યોધન, દુઃશાસન અને પચીસેક બીજા ભાણીયાઓ ગ્લાઈડિંગ અને ટ્રેકીંગ માટે ગયા અને હું પણ હસ્તિનાપુર પ્રીમીયર લીગની બીજી સીઝન માટે ગાંધાર ગ્લેડીયેટર્સની ટીમ સિલેક્ટ કરવા ગયો. મારે જમાઈ તો હતો નહીં, એટલે કોને ટીમની રિસ્પોન્સિબિલિટી આપવી અને ટીમમાં કોને સિલેક્ટ કરવા એ એક મોટી કન્ફ્યૂઝન…. ખેર..